Lyhytkasvuinen Milla Maria Lassila, 25, on niin pieni, että häntä luullaan usein avomiehensä lapseksi. Lyhytkasvuisen arkea rajoittaa myös normaalipituisille rakennettu yhteiskunta, jossa ostoskärryt ovat liian suuria ja pankkiautomaatille yltää vain, jos joku nostaa.

Mistä on kyse? Milla Maria Lassila on lyhytkasvuinen kahden lapsen äiti. Milla on 110 cm pitkä.

Milla ja hänen normaalimittainen avomiehensä kohtaavat vahvoja ennakkoluuloja.

Lyhytkasvuisuuden syy on Millalla RHH, eli rusto-hiushypoplasia, jota sairastaa noin 140 suomalaista.

RHH-lapsia syntyy 1-3 vuosittain. Millan omat lapset ovat normaalimittaisia.

Riihimäkeläinen 25-vuotias Milla Maria Lassila on 110 senttimetriä pitkä. Milla on kolmivuotiaan tyttärensä pituinen.

Hänen pieni kokonsa aiheuttaa kummastusta ja jopa paheksuntaa, kun perhe on yhdessä kaupungilla.

– Katseita tulee tosi paljon. En tykkää tuijottamisesta enkä varsinkaan siitä, jos katsotaan pahasti.

Rosa-tyttären lisäksi perheeseen kuuluu kuopus Roni, 10 kuukautta. Lapset ovat normaalimittaisia. Millan avomies Arttu Lassila on 180-senttinen.

Kun Milla odotti lasta, jotkut ihmiset katsoivat esimerkiksi kauppareissuilla vihaisesti hänen normaalipituista avomiestään. Pariskunta kuuli vieraiden supattelua.

– Inhottavinta oli, kun jotkut ihmettelivät, onko tuo mies tosiaan pannut paksuksi pikkutytön, Milla puuskahtaa.

Puheista ja ilkeistä katseista huolimatta avomies yrittää ymmärtää ihmisten ennakkoluuloja.

Inhoan pyytää apua ja haluan tehdä itse kaiken, minkä pystyn. Milla Maria Lassila

– Pitäisi vaan oppia olemaan välittämättä. Eniten harmittaa Millan puolesta. Hän joutuu kestämään kaikenlaista kommentointia ulkomuodostaan, Arttu Lassila sanoo.

Lassilat asuvat Riihimäen keskustassa ja he ovat tuttu näky lähipuistossa. Perhe käy mielellään yhdessä kaupunkitapahtumissa.

Edelleen, kun pariskunta kulkee kadulla, ihmiset saattavat kummastella, että "ai, oletteko te kaksi yhdessä?" Millan kuullen myös voivotellaan, "kuinka tuommoiset voivat tehdä lapsia, mihin tämä maailma on mennyt".

Eniten ennakkoluuloja on iäkkäillä ihmisillä.

– Jutut satuttavat. Jälkeenpäin jotkin tapaukset ovat kyllä huvittaneetkin, Milla Lassila sanoo.

Epätavallista rakkaustarinaa arvosteltiin kaveripiirissäkin

Samasta sukunimestä huolimatta pariskunta ei ole naimisissa, molempien sukunimi vain sattuu olemaan Lassila. Milla ja Arttu asuivat lapsina toistensa naapurissa Riihimäellä ja leikkivät yhdessä lähes joka päivä.

Tiet erosivat, kun Milla opiskeli merkonomiksi.

He tapasivat sattumalta uudestaan vuoden 2011 kesällä, ja Arttu pyysi Millaa ulos.

– Se oli vähän sellainen 'katsotaan kuinka käy' -tyylinen juttu, mutta siitä se sitten lähti. Pian muutimme yhteen, ja aloin odottaa Rosaa.

Etenkin kaukaisemmat kaverit suhtautuivat aluksi epäilevästi. Saman ikäiset puhuivat, että suhde ei taatusti kestä.

– Kun odotin Rosaa, moni totesi, että kohta olet kuitenkin yksinhuoltaja, ja siitä seuraa sinulle lisää ongelmia. Näinpä vain olemme yhä yhdessä. Olemme hyvä tiimi, Milla sanoo hymyillen.

Synnynnäinen, erittäin harvinainen sairaus

Millan lyhytkasvuisuuden syy on hänellä syntymästä asti ollut RHH, elirusto-hiushypoplasia (siirryt toiseen palveluun). Se on peittyvästi periytyvä sairaus, joka aiheuttaa kasvuhäiriön lisäksi muitakin terveysharmeja.

Inhottavinta oli, kun jotkut ihmettelivät, onko tuo mies tosiaan pannut paksuksi pikkutytön. Milla Maria Lassila

Millalla on sairauden vuoksi esimerkiksi heikko vastustuskyky, hän saa helposti kaikenlaisia infektioita.

– Nytkin olen räkäinen ja minulla on silmätulehdus. Olen myös saanut kaksi kertaa keuhkokuumeen ja se on minulle todella vaarallinen. Kolmatta keuhkokuumetta en saa sairastaa.

Muualla kuin Suomessa geenimutaatio on harvinainen. Vuosittain Suomessa syntyy yhdestä kolmeen RHH-lasta. Tällä hetkellä on tiedossa 140 RHH:ta sairastavaa lasta ja aikuista.

Millalta kysytään usein, että kasvaako hän enää.

– Kasvan minä vähän, mutta todella hitaasti. Arvio on, että jos todella hyvin käy, saatan kasvaa maksimissaan 120 senttiä pitkäksi.

Reilun metrin mittainen äiti on keksinyt keinonsa lapsiperheen arjen pyörittämiseen. Moni asia on silti liian korkealla. Johanna Talasterä / Yle

Kaappien ylähyllyt ammattovat tyhjillään

Lassiloiden perheessä lautasia ja ruokailuvälineitä on pakattu keittiön kaapiston alalaatikoihin, koska Milla ei edes jakkaran kanssa ylety noukkimaan niitä kuivauskaapista.

Ylähyllyt ovat tyhjillään. Jääkaapin yläosaan hän ylettyy juuri ja juuri jakkaran päältä.

Jos tarvitsen jotain korkealta, Arttu auttaa. Milla Maria Lassila

– Jos tarvitsen jotain korkealta, Arttu auttaa. Muuten käytän jakkaraa. Inhoan pyytää apua ja haluan tehdä itse kaiken, minkä pystyn.

Milla tekee ruokaa hellan ääressä jakkaralla seisten, samoin tiskatessa hän seisoo pallilla. Millan seistessä tiskipöydän vieressä lattialla, pöydän taso on hänen suunsa korkeudella.

Sama juttu on kylpyhuoneessa, jossa hän yltää varpaillaan seisten yltää kurkottamaan itsensä lavuaarin reunan yli hampaita pestessään.

Roni-vauvan nostaminen on tähän asti sujunut joten kuten, mutta nyt se alkaa olla vaikeaa. Millan nostaessa pojan lattialta, potkupukuun puetun vauvan varpaat miltei osuvat lattiaan.

– Kovin kauaa en voi enää Ronia kanniskella. Jo nyt paino alkaa olla minulle liikaa.

Poika painaa kahdeksan kiloa.

Myös pölynimuri on turhan raskas liikutella ja imurointi aiheuttaa Millalle selkäsärkyä. Perheen kerrostalokolmion lattioilla ei näy mattoja, sillä niiden puistelu olisi lyhytkasvuiselle perheenäidille mahdottomuus.

Ostoskärryt ovat jättimäisiä ja pankkiautomaatit liian korkealla

Kaupungilla lyhytkasvuinen ihminen kohtaa useita pulmallisia tilanteita. Esimerkiksi pankkiautomaatit ovat korkealla.

Jonkun täytyy nostaa minua selästä, muuten en pääse kiipeämään automaatille. Milla Maria Lassila

Millan laskujen mukaan Riihimäen keskustassa on kolmesta neljään automaattia, joista hän ylettyy nostamaan rahaa. Lähinnä kotia sijaitsevat automaatit ovat liian korkealla.

– Usein kipaisen nostamassa rahaa viereiseltä automaatilta ennen töihin lähtöä, kertoo Versowoodilla vuorotyötä tekevä Arttu Lassila.

Milla käy miellellään lasten kanssa ostoksilla läheisessä tavaratalossa, mutta sielläkin oleva ottoautomaatti on tavoittamattomissa.

– Jonkun täytyy nostaa minua selästä, muuten en pääse kiipeämään automaatille, puuskahtaa Milla.

Kaupassa ostoskärryt ovat 110-senttiselle ihmiselle hirviömäisen suuret. Milla nostaa kätensä ylös ja näyttää, että hän ei yletä työntämään kärryjä.

– Onneksi Rosa ottaa mielellään lasten ostoskärryt ja haluaa hakea tavarat hyllystä kärryihin. Kerron hänelle, mitä tarvitsemme.

Kaupan ostoskorikin on liian iso Millalle, jonka kädet ovat lyhyet. Vedettävän ostoskorin kahva nousee pään yläpuolelle.

– Otan vetokoria kyljestä kiinni tai sitten lastaan tavarat vauvan rattaiden alatasolle.

Milla meikkaa itsensä aina ennen poistumistaan kotoa. Sairautensa vuoksi hänellä ei ole luonnostaan ripsiä eikä kulmakarvoja. Johanna Talasterä / Yle

Pienen äidin elämää seurataan blogissa

Milla Maria Lassila kirjoittaa blogia (siirryt toiseen palveluun) perheensä elämästä Riihimäellä. Hän haluaa kertoa maailmasta omasta näkökulmastaan.

– Haluan näyttää ihmisille erilaisen perheen arkea, koska on paljon normiäitiblogeja. Halusin kertoa, millaista on lyhäriperheenäidin elämä ja avartaa ihmisten mieltä erilaisuuden suhteen.

Haluan näyttää ihmisille erilaisen perheen arkea. Milla Maria Lassila

Arki on jatkuvaa suunnittelua ja ponnistelua. Jo kahden lapsen pukeminen talvivaatteisiin vaatii lyhytkasvuiselta äidiltä paljon enemmän. Sitten lapset ja tavarat täytyy saada alas toisesta kerroksesta talossa, jossa ei ole hissiä.

– Kun kannoin talvihaalariin puettua Ronia sylissäni rappusissa, en edes nähnyt vauvan pään yli eteenpäin. Jouduin hapuilemaan sokkona, kertoo Milla.

Onneksi kolmevuotias Rosa auttaa useimmiten kiukuttelematta äitiään tuomalla tämän käsilaukun ja muut tavarat alaovelle, jossa ne laitetaan samoihin rattaisiin vauvan kanssa.

"Joka päivä pelottaa, mitä seuraavaksi tulee"

Blogin pitäminen oli aluksi terapiaa. Milla halusi pitää päiväkirjaa elämästään. Sen piti olla ajanvietettä äidille, joka on kotona kahden pienen lapsen kanssa.

Moni on kehunut sitä, että kirjoitan rehellisesti erilaisen perheen elämästä. Milla Maria Lassila

Keino purkaa omia ajatuksia.

– Blogi räjähti käsiin. Olen saanut mielettömästi ihania kommentteja. Ihmiset ovat todella kiinnostuneita ja moni on kehunut sitä, että kirjoitan rehellisesti erilaisen perheen elämästä.

Vaikka arjessa on myös iloa ja naurua, sairaus tuo Milla Maria Lassilan elämään epävarmuutta. Millaa ahdistaa jatkuvasti ajatus, että hän saa vakavan infektion tai sairastuu muuten. RHH lisää myös syöpäriskiä.

– Joka päivä pelottaa, mitä seuraavaksi tulee. Yritän kumminkin elää päivä kerrallaan niin kauan, kun kaikki on hyvin.